Polisie op soek na vermiste vrou, kindersElizabeth van der Merwe (Foto: Verskaf / SAPD) Die polisie in Louis Trichardt in Limpopo is op soek na ’n 37-jarige vrou wat vermoedelik met haar twee seuns verdwyn het. Die kinders is onderskeidelik sewe en nege jaar oud. Elizabeth van der Merwe (Smith) het ŉ afspraak gehad om haar kinders, wat tans in die Abraham Kriel-kinderhuis in Modimolle (Nylstroom) woon, te besoek, maar maatskaplike werkers kon haar glo nie in die hande kry nie. Daar word nou vermoed dat sy haar seuns elders opgelaai en verdwyn het. Volgens sers. Monatse Mamabolo, polisiewoordvoerder, het Van der Merwe haar huis op 27 September ongeveer 16:15 verlaat nadat sy glo ’n argument met haar man gehad het. Sy bly op ’n plaas sowat 2 km van die Hendrik Verwoerd-tonnels buite Louis Trichardt. “Sy het alles insluitend haar selfoon agtergelaat,” het Mamabolo gesê. “Volgens maatskaplike werkers kon hulle nie die ma bereik om die besoek met haar kinders te bevestig nie. Die besoek was vooraf gereël en sou by ’n geverifieerde adres onder die toesig van ’n maatskaplike werker plaasvind.” Mamabolo sê daar is aantygings dat Van der Merwe die twee seuns op Saterdag, 1 Oktober in Polokwane opgelaai het, nadat die kinders van ŉ bus afgeklim het. Dié bus het glo van die kinderhuis af gekom. Enigeen met inligting kan die ondersoekbeampte, speursers. Tshifhiwa Netshia, by 066 263 4915 kontak, of die maatskaplike werker, Joyce Sadiki by 064 752 1344.